A BIZOTTSÁG 75/2005/EK RENDELETE
(2005. január 18.)
az állati eredetű élelmiszerekben található állatgyógyászati készítmények maximális szermaradék-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet I., II. és III. mellékletének a Moxidectinre, a C9-C13 alkil-lánchosszúságú és kevesebb mint 2,5 % C13-nál hosszabb láncot tartalmazó lineáris alkil-benzol szulfonsavakra és az acetilizovaleriltilozinra vonatkozó módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerekben található állatgyógyászati készítmények maximális szermaradék-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre (1) és különösen annak 2., 3. és 4. cikkére,
tekintettel az Állatgyógyászati Termékek Bizottsága által kialakított Gyógyászati Készítményeket Értékelő Európai Ügynökség véleményére,
mivel:
(1)
A Közösségen belül az élelmiszer előállítására szolgáló állatok számára beadott állatgyógyászati termékekben használt összes farmakológiailag aktív anyagot a 2377/90/EGK rendelet szerint értékelni kell.
(2)
A Moxidectin a juhok és lovak izom-, zsír-, máj- és veseszövetei esetében és csak a marhákra vonatkozóan a tej esetében történő felhasználásra már szerepel az I. mellékletben. A bejegyzést ki kell terjeszteni a kecsketejre is.
(3)
A C9-C13 alkil-lánchosszúságú és kevesebb mint 2,5 % C13-nál hosszabb láncot tartalmazó lineáris alkil-benzol szulfonsavak a marhákra vonatkozóan már szerepelnek a II. mellékletben, kizárólag alkalmi felhasználásra. A bejegyzést ki kell terjeszteni a juhokra is.
(4)
Az acetilizovaleriltilozin a sertésekre vonatkozóan már szerepel az I. mellékletben. A baromfifajokra való kiterjesztésre irányuló tudományos vizsgálatok befejezése céljából a III. mellékletet ki kell egészíteni az acetilizovaleriltilozinnal, kizárva azokat az állatokat, amelyek emberi fogyasztásra termelnek tojásokat.
(5)
E rendelet alkalmazhatósága előtt egy megfelelő időszakot kell biztosítani abból a célból, hogy a tagállamok végrehajthassák azokat a változtatásokat, amelyek ennek a rendeletnek a figyelembevétele céljából szükségesek az érintett állatgyógyászati termékek forgalmazásának engedélyezéséhez, mely engedélyek az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelv (2) szerint kerültek kiadásra.
(6)
Az ebben a rendeletben előírt intézkedések összhangban vannak az Állatgyógyászati Termékek Állandó Bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet I., II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. március 20-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 18-án.